Jolla on kertonut puhelimensa toimitusten aloitusajankohdasta eilen ja tänään Helsingin Kaapelitehtaalla järjestettävän startup-konferenssin Slushin yhteydessä. Jollan tarinan viime vuoden Slushista tämän vuoden Slushin päälavalle kertoi yksi yhtiön perustajista ja ohjelmistokehitystä vetävä Marc Dillon.

Jollan puhelimen myynti alkaa 27. marraskuuta Kampin Narinkkatorilla Helsingissä DNA:n popup-kaupassa. Jolla lähettää tilaisuuteen kutsuja puhelimen ensimmäisestä erästä ennakkotilanneille. DNA:n mukaan Narinkkatorin pop-up DNA Kauppaan myyntiin tuleva ensierä koostuu 450 puhelimesta.

DNA:lla on operaattoreista yksinoikeus myydä Jolla-puhelimia Suomessa.

MAINOS (ARTIKKELI JATKUU ALLA)

Puhelimen hinta on 399 euroa, josta hyvitetään ennakkovaraajan mahdollisesti ennakkoon maksamat 100 euroa.

Suomessa Jollan yhteistyökumppanina toimivan DNA-operaattorin Cedric Kamtsan osallistui myös Jollan esiintymiseen yhdessä Jollan toimitusjohtajan Tomi Pienimäen kanssa.

”DNA:lle on suomalaisena operaattorina ollut erittäin tärkeää saada tukea suomalaista menestystarinaa, jossa näemme huikean potentiaalin. Jolla-puhelimia on odotettu innolla ja pitkä odotus päättyy, kun saamme ensimmäiset Jollat myyntiin Narinkkatorilla 27. marraskuuta”, iloitsee DNA:n puhelinliiketoiminnan johtaja Cedric Kamtsan.

Jollan on voinut varata toukokuusta 2013 lähtien ja ennakkovaraajia on Suomessa tuhansia. Ensimmäiset heistä saavat puhelimensa 27 marraskuuta. lanseeraustapahtumassa ja loput ennakkovaraajat pian tämän jälkeen – kaikkiin ennakkovaraajiin ollaan erikseen yhteydessä. Joulukuun alkupuolella Jolla-puhelimet tulevat yleisesti myyntiin DNA Kauppoihin.

MAINOS (ARTIKKELI JATKUU ALLA)

”Jolla kiinnostaa valtavasti. Koska Jollan perusajatus on kehittää puhelinta co-creation -hengessä yhdessä käyttäjien kanssa, tuntui, että on hienointa lanseerata puhelin päästämällä innokkaimmat tutustumaan puhelimeen heti kun ensimmäinen erä on saatavilla”, Kamtsan jatkaa.

”DNA on toiminut sparraajanamme ja tuonut tuotekehitykseen tärkeää kuluttajanäkökulmaa. Ensimmäisen Jolla-puhelimen lanseerauksen myötä kaikki on valmista kuluttajien mukaan kutsumiselle. Kehitystyö ei pääty tähän, vaan nyt se jatkuu yhdessä kuluttajien kanssa”, toimitusjohtaja Tomi Pienimäki Jollalta sanoo.

Jollan puhelimen teknisistä tiedoista ja yksityiskohdista on kerrottu jo aiemmin ja alta löytyy kattava kertaus Jollan ominaisuuksista. Mukana ovat muun muassa 4,5 tuuman kosketusnäyttö, kahdeksan megapikselin takakamera, 4G LTE -tuki, tuplaydinsuoritin sekä 16 gigatavua sisäistä tallennusmuistia ja microSD-muistikorttipaikka.

Erikoisinta itse Jollan puhelimessa on sen älykäs takakuori, jota Jolla on nimittänyt myös toiseksi puolikkaaksi. Sen avulla voidaan vaikuttaa myös puhelimeen ohjelmistoon ja toiminnallisuuteen, koska kuoren ja itse puhelimen välillä kulkee virta- ja dataliitännät. Toisia puolikkaita on tulossa myös saataville useissa eri väreissä, yhteensä yhdeksänä eri värivaihtoehtona.

Jollan puhelimen erottaa massasta tietenkin Sailfish-käyttöjärjestelmä, joka pohjautuu Nokian luomalle MeeGo-perustalle. Sailfishissä keskeisessä roolissa on aito moniajo ja kotinäkymässä näkyvät pienoisnäkymät avoinna olevista sovelluksista. Lisäksi erilaiset eletoiminnot ovat Sailfishissä käytön ytimessä.

Sovellusten osalta Sailfish tukee sille kehitettyjen Sailfish-sovellusten ohella myös Android-sovelluksia. Jollan kertoman mukaan Android-sovelluksia jaellaan laitteisiin Jollan oman sovelluskaupan sekä eilen kerrotun mukaisesti myös venäläisen hakukoneyhtiön Yandexin sovelluskaupasta. Yandex.Storessa on nyt 85 000 sovellusta ja mukana on valtaosa suosituimmistakin Android-sovelluksista.

Lisäksi jo eilen Jolla kertoi, että mukana sen puhelimessa ovat myös Nokian HERE-karttamateriaaliin pohjautuva karttasovellus.

Tässä vielä kertauksena koko Jollan puhelimen ominaisuuskattaus:

Jollan kehittämä Sailfish-käyttöjärjestelmä

Android-sovellustuki

4,5 tuuman kosketusnäyttö 960×540 pikselillä (245 pikseliä tuumaa kohti) ja LCD IPS -teknologialla, 5 pisteen monikosketus

Näytön suojana Gorilla Glass 2

LED-merkkivalo (RGB-värit)

Qualcommin Snapdragon-järjestelmäpiiri kahdella 1,4 gigahertsin suoritinytimellä

1 gigatavu RAM-muistia

4G LTE / 3G / GSM -mobiiliverkkoyhteydet (tarkempaa tietoa tuesta eri maissa myöhemmin)

Kahdeksan megapikselin takakamera automaattitarkennuksella ja LED-kuvausvalolla

Kahden megapikselin etukamera

16 gigatavun sisäinen tallennusmuisti ja microSD-muistikorttipaikka

WLAN 802.11b/g/n 2,4 GHz, Bluetooth 4.0 (EDR HS), A-GPS & GLONASS -paikannus, USB 2.0

Etäisyys-, kiihtyvyys-, gyroskooppi- ja valoisuusanturit sekä sähköinen kompassi

Tuplamikrofoni melun vähentämiseksi

Micro-SIM-korttipaikka

3,5 millimetrin kuuloke- ja Micro-USB-liitännät

Käyttäjän vaihdettavissa oleva 2 100 milliampeeritunnin akku (3,8V, 7,98 Wh)

Toinen puolikas eli takakuori, joka voi vaikuttaa myös puhelimen käyttöliittymään ja toimintoihin (teknisesti kuori sisältää langattoman NFC-lähiyhteyden, virtaliitännän sisään/ulospäin ja I2C-dataväylän)

Mitat 131 x 68 x 9,9 millimetriä

Paino 141 grammaa

Puheaika 10 tuntia GSM- ja 9 tuntia 3G-verkossa

Valmiusaika 500 tuntia